《雪初作怀成父弟及诸子》
宋代·赵蕃

岁事方虞旱，山行敢愿晴。
雨花才若洒，冰霰忽如倾。
孤役宁私己，群生足慰情。
泉源滋久竭，陇亩动深耕。
冷落三家住，凌兢独木横。
暂从求束緼，还是问前征。
冻雀成频坠，荒鸡误晓鸣。
忆儿衣孰挽，怀弟艇犹撑。
便可锄三径，因之治短檠。
丰年今可必，与汝沃藜羹。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。